Lysbakken overkjørte egen stab - ga penger til partivenner
Lysbakken redegjorde onsdag for utbetaling av 154.000 kroner til Jenteforsvaret før jul. Organisasjonen var på søkertidspunktet en undergruppe av Sosialistisk Ungdom, SVs ungdomsparti. SV-politikeren har tidligere innrømmet utbetalingen og han har sagt at flere organisasjoner burde ha fått sjansen til å søke om penger. Lysbakken offentliggjorde onsdag alle dokumenter i saken og la fram oversikt over alle tilskudd som er tildelt. Blant opplysningene kommer det fram at Lysbakken ikke hørte på advarslene mot å gi penger til Jenteforsvaret. Embetsverket ville nemlig ikke innvilge søknaden, men ble overprøvd av Lysbakken. - Da den advarselen ble gitt, burde vi hørt på den. Det er relativt lett å se at Jenteforsvarets nære fortid i SU ga grunn til å stille spørsmål, sier Audun Lysbakken til VG Nett. - De ga et klokt råd. Det burde vært fulgt. Lysbakken ville ikke si om han selv hadde vært involvert i beslutningen om å overstyre embedsverket. - Som statsråd har jeg ansvaret for dette, uansett. Jeg vil ikke gå inn i hvem som gjorde eller visste hva. Alt er mitt ansvar, sier han. I et notat fra statssekretær Kirsti Bergstø, som tidligere var leder av Sosialistisk Ungdom, argumenterer hun for at Jenteforsvaret likevel bør få penger: «Støtter at søknaden fra Sør-Trøndelag innvilges, men er uenig i at Jenteforsvaret skal avslås. Vi har 500 000 i inneværende år, Jenteforsvaret levert en god søknad og bør få de resterende midlene (som ikke brukes i Sør-Trøndelag). Dette er en selvstendig organisasjon som nå er registrert i Brønnøysundregistret og det er ikke krav om medlemsskal i SU for å være delaktig som instruktør eller styremedlem. De drar også veksel på de samme fagmiljøene som Sør-Trøndelag samt samarbeid med ungdomsorganisasjoner. Det er viktig å støtte frivillig ungdomsarbeid og dette arbeidet vil fortsette uavhengig av eventuell øk.støtte i 2012. De har også laget en realistisk plan for bruk av midlene i inneværende år. Jeg er kjent med at de utvikler egne kurs for gutter, men at disse ikke er ferdige enda. De er villige til ¨tilpasse arbeidet dersom det er et krav, men jeg mener at det er uproblematisk å innvilge en satsin direkte mot jenter. Derimot bør de oppfordrets til å ha et tilbud også til gutter. KIB, 13.11.11.» Audun Lysbakken lover nå at departementet skal gå gjennom alle tildelingene i 2011, og alle tildelingsordningene. Detaljene vil komme fra Barne- og likestillingsdepartementet i løpet av de neste ukene, og skal forelegges Kontroll- og konstitusjonskomiteen på Stortinget. Han kan ikke garantere at alt er i orden i de andre sakene. - Nå vil vi ha en gjennomgang for å sikre at det ikke har vært andre tilfeller der rutinene ikke har vært fulgt. Siden vi nå har sett at rutinene har sviktet, vil vi gå gjennom alt, sier Lysbakken. I et svarbrev til Stortingets kontroll- og konstitusjonskomité skriver Lysbakken at han undervurderte betydningen av Jenteforsvarets utspring i Sosialistisk Ungdom. Generalsekretær Guro Slettemark i organisasjonen Transparency International Norge uttalte i forrige uke at den såkalte selvforsvarssaken er politisk korrupsjon. - Det er et begrep som ikke hører hjemme i denne diskusjonen i det hele tatt. Det handler om et prosjekt om grensesetting i skolen, og det er ingen som har tjent noe på dette, sier Lysbakken til VG Nett. Venstre-leder Trine Skei Grande reagerer på Lysbakkens innrømmelser. - Det er bra at Lysbakken omsider legger alle kortene på bordet, men det er nå opp til statsminister Stoltenberg å avgjøre om Lysbakken har tillit og er skikket som statsråd, sier Skei Grand, som også er medlem av kontroll -og konstitusjonskomiteen på Stortinget. - Lysbakken hadde neppe overlevd en mindretallsregjering. Dersom han fortsetter er det fordi Stoltenberg velger å se bort fra dette grove regelbruddet, sier Skei Grande. (VG Nett/NTB)
Påtroppende SV-leder Audun Lysbakken innrømmer nå at han ignorerte advarslene fra de ansatte i Barne- og likestillingsdepartementet.